**SUUNNITELMA OPPILAIDEN SUOJAAMISEKSI KIUSAAMISELTA, VÄKIVALLALTA JA SEKSUAALISELTA HÄIRINNÄLTÄ**

Tämä on Laukaan kunnan perusopetuksen yhteinen malli oppilaiden suojaamiseksi kiusaamiselta, väkivallalta ja häirinnältä. Jokainen koulu tekee malliin tarvittavat lisäykset ja tarkennukset, hyväksyy mallin käyttöönoton, päivittää mallia tarvittaessa, ja tarkistaa sen vähintään vuosittain lukuvuoden toimintasuunnitelman tarkistamisen yhteydessä. Koulu myös raportoi kirjatut kiusaamis-, väkivalta- ja häirintätapaukset opetuksen järjestäjälle lukukausittain. Tämä suunnitelma on osa kunnan oppilashuoltosuunnitelmaa, ja sen toteutumista arvioidaan vuosittain ja päivitetään tarvittaessa.

1. **Koulukiusaamisen ehkäiseminen Laukaan kunnassa**

Jokaisella oppilaalla on oikeus turvalliseen oppimisympäristöön. Kaikilla koulun aikuisilla on velvollisuus toimia kiusaamisen, väkivallan ja häirinnän estämiseksi ja vähentämiseksi. Tämä ohje perustuu perusopetuslakiin ja OPH:n v. 2020 julkaisuun ”Kiusaamisen vastainen työ kouluissa ja oppilaitoksissa”.

<https://www.oph.fi/sites/default/files/documents/kiusaamisen_vastainen_tyo_kouluissa_ja_oppilaitok-sissa.pdf>

**Kiusaamisen määritelmä**

Kiusaamista on se, kun yhdelle ja samalle oppilaalle aiheutetaan toistuvasti vahinkoa tai pahaa mieltä. Tekijöinä on joku tai jotkut, joita vastaan kiusatun on vaikea puolustautua. Kiusaamisena pidetään sitä, kun yksi ja sama henkilö joutuu toistuvasti ja systemaattisesti toisten tahallisen ja kielteisen toiminnan kohteeksi. Tällä tarkoitetaan toimintaa, jolla pyritään haittaamaan tai vahingoittamaan tai aiheuttamaan pahaa mieltä jollekin toiselle. Myös opettaja tai muu henkilökuntaan kuuluva voi joutua kiusaamisen kohteeksi. Kaikki koulussa tapahtuva aggressiivinen käyttäytyminen ei ole kiusaamista, ja esim. väkivaltatapaukset käsitellään erillisen ohjeen mukaisesti.

Kaikkein tavallisimmin kiusaaminen ilmenee sanallisena kuten nimittelynä, pilkkaamisena tai toisen naurunalaiseksi tekemisenä. Kiusaaminen voi kuitenkin saada monia muitakin muotoja eli se voi olla fyysistä (töniminen tai lyöminen), omaisuuteen kohdistuvaa (tavaroiden ottaminen tai tahallinen tuhoaminen) tai epäsuoraa (ryhmän jäsenten manipulointi, ilkeiden juorujen tai valheiden levittäminen tai ryhmän ulkopuolelle sulkeminen). Myös internetissä tai siihen liitettyjen laitteiden välityksellä tapahtuva toiminta voi olla kiusaamista.

**Kiusaamisen ehkäiseminen**

Kouluissamme vahvistetaan oppilaiden kiusaamisenvastaisia asenteita ja saatetaan säännöt tiedoksi oppilaille ja koteihin. Kiusaamiseen liittyvistä käytänteistä tiedotetaan huoltajia lukuvuoden alussa. Oppilaita valvotaan kouluaikana, ja valvonta järjestetään koulun olosuhteet huomioiden riittäväksi. Luokissa luokanohjaajat, opettajat ja oppilashuoltoryhmän jäsenet käsittelevät kiusaamiseen liittyviä asioita säännöllisin väliajoin. Kiusaamiseen puututaan aina ja tietoon tulleet kiusaamistapaukset kirjataan. Kouluilla on oppilaita osallistavaa toimintaa, kuten oppilaskuntatoimintaa ja kummioppilastoimintaa, joiden avulla järjestetään koulujen yhteishenkeä ja hyvinvointia vahvistavaa toimintaa. Koulujen oppilashuollon henkilöstö toimii aktiivisesti ennaltaehkäisevässä roolissa koulukiusaamisen ennaltaehkäisemiseksi ja auttaa tarvittaessa kiusaamisen osapuolia.

**Toiminta kiusaamistilanteissa**

- Kiusaamiseen puuttuu heti se, joka havaitsee kiusaamistilanteen ja tiedottaa kiusaamistapauksista vastaavaa tiimiä sekä oppilaiden luokanopettajia/luokanohjaajia.

- Koulun kiusaamisasioiden selvittelytiimi keskustelee kiusatun ja kiusaajien kanssa.

- Osapuolet eivät kohtaa toisiaan, ellei erikseen niin toivota.

- Keskustelussa selvitetään tapahtumien kulku, tehdään sopimus tai annetaan määräykset toimintatavoista jatkossa.

- Kiusaamiseen syyllistyneelle tehdään selväksi, mitä tapahtuu jatkossa, jos sopimus ei pidä.

- Sovitaan seurannasta, jonka kesto on pääsääntöisesti kaksi viikkoa.

- Opettaja tai rehtori määrää tarvittaessa asianmukaiset seuraamukset.

- Ilmoitetaan asiasta kaikkien osapuolien huoltajille.

- Kirjataan koulun omilla seurantalomakkeilla (arkistossa) tapahtumat ja seuraamukset. Koulu arkistoi kirjaukset.

- Seurantajakson jälkeen varmistetaan, että kiusaaminen on loppunut.

- Kiusaamisen toistuessa koulun johtaja/rehtori hoitaa asiaa.

- Koulunjohtaja/rehtori puhuttelee kiusaajat ja määrää asianmukaiset seuraamukset.

- Ilmoitetaan asiasta huoltajalle, ja koulun oppilashuoltohenkilöstölle (koulukuraattori).

- Kiusaajan huoltajat pyydetään tulemaan koululle selvittämään tilannetta. Mukana rehtori ja kiusaamisasioiden selvittelytiimin edustaja.

- Sovitaan seurannasta, jonka kesto on pääsääntöisesti kaksi viikkoa.

- Kirjataan tapahtumat ja seuraamukset. Koulu arkistoi kirjaukset.

- Seurantajakson jälkeen varmistetaan, että kiusaaminen on loppunut.

- Kiusaamisen edelleen jatkuessa käytetään perusopetuslain mukaisia rangaistuskeinoja. Tarvittaessa opetuksen järjestäjä käyttää perusopetuslain 6 § mukaista oikeutta määrätä kiusaamiseen syyllistyneelle oppilaalle toinen lähikoulu.

- Tarvittaessa kiusaamisasioissa konsultoidaan poliisia ja lastensuojelua ja otetaan heidät mukaan asian hoitamiseen.

- Kiusaamisen ilmetessä väkivaltana toimitaan väkivaltaisen käyttäytymisen puuttumismallin mukaan.

**2. Väkivallan ja aggressiivisen käyttäytymisen ehkäiseminen ja siihen puuttuminen**

Opetukseen osallistuvalla on oikeus turvalliseen opiskeluympäristöön, jossa työrauha ja opiskelun esteetön sujuminen on varmistettu. Työrauhaan voidaan vaikuttaa monilla koulun keinoilla, joista keskeisiä ovat opettajan antama ohjaus ja palaute, yhteistyö sekä yhteinen vastuunotto ja huolenpito. Pedagogisia ratkaisuja kehittämällä sekä luottamuksen ja välittämisen ilmapiiriä vahvistamalla luodaan edellytykset hyvän työrauhan rakentumiselle.

Opetusta häiritsevälle, muuten koulun järjestystä rikkovalle tai vilpillisesti menetelleelle oppilaalle voidaan määrätä perusopetuslaissa säädetty kurinpitorangaistus tai ojentaa häntä perusopetuslaissa tarkoitetuilla tavoilla. Oppilaita kohtaan voidaan käyttää vain perusopetuslaissa säädettyjä turvaamistoimenpiteitä.

(<https://www.oph.fi/fi/koulutus-ja-tutkinnot/kurinpitokeinot-ja-turvaamistoimenpiteet-perusopetuk-sessa>)

Rehtorilla ja opettajalla on oikeus määrätä häiritsevä oppilas/opiskelija poistumaan luokasta tai muusta tilasta, jossa järjestetään opetusta taikka koulun järjestämästä tilaisuudesta. Rehtori ja opettaja voivat oppilasta/opiskelijaa poistaessaan käyttää sellaisia tarpeellisia voimakeinoja, joita voidaan pitää puolustettavina oppilaan/opiskelijan ikä ja tilanteen uhkaavuus tai häirinnän vakavuus sekä tilanteen kokonaisarviointi huomioon ottaen. (POL 36 b § 2003)

Kun oppilas/opiskelija poistetaan opetustilasta, hänet ohjataan valvottuun tilaan ja oppilaan huoltajalle kerrotaan tilanteesta mahdollisimman pian. Oppilaan huoltajalle ilmoitetaan myös, jos tilanne vaatii oppilaan opetuksen epäämistä eli oppilaan lähettämistä loppupäivän ajaksi kotiin. Voimakeinojen käyttö on aina kirjattava ja kirjaus toimitettava rehtorille, joka arkistoi selostuksen.

**Koulun kurinpidollisten keinojen menettelytavat: ERILLINEN LIITE**

**Koulun toimintatapa väkivaltatapausten selvittämisessä:**

- Väkivaltatapaukset käsitellään kurinpidollisena selvitystyönä, vastuu kuuluu koululle ja rehtorille.

- Mahdollisten vammojen osalta toimitaan koulun onnettomuustilanteiden ohjeiden mukaisesti, mutta vammat ohjataan aina vähintäänkin näyttämään kouluterveydenhoitajalle tai huoltaja ohjataan viemään lapsi terveyskeskukseen.

- Rehtori hankkii tarvittavat selitykset ja määrää perusopetuslain mukaiset seuraamukset kokonaisvaltaisen harkinnan perusteella huomioiden seuraavat asiat

o Tilanteen ja teon vakavuus

o Tekijän valmius ottaa vastuu teostaan

o Osapuolten valmius sovitteluun

o Tilanteen toistuvuus

o Muut mahdollisesti asiaan vaikuttavat seikat

- Kuvaus tapahtuneesta ja seuraamukset kirjataan koulun rangaistuskirjaan, ja se jää koululle arkistoitavaksi.

- Jokaisessa tapauksessa on harkittava matalalla kynnyksellä tarve lastensuojeluilmoitukselle ja poliisin tutkintapyynnölle, tarvittaessa kyseisiä viranomaisia konsultoiden.

- Tiedotus tapahtuneesta hoidetaan koulun aikuisten toimesta mahdollisimman nopeasti kaikkien osapuolten huoltajille.

- Oppilashuollon tuki on järjestettävä osapuolille, mutta oppilashuolto ei hoida selvittelyjä vaan antaa tukea jälkihoidollisesti ja tekee ennaltaehkäisevää työtä.

- Kaikille osapuolille toteutetaan koulun toimesta jälkiseurantapalaveri, jossa tarkistetaan, että väkivalta tai kiusaaminen on loppunut, ja että osapuolilla on tarvittava koulunkäynnin tuki.

**3. Seksuaalisen häirinnän ehkäiseminen ja siihen puuttuminen**

**Häirinnän määritelmä**

<https://www.oph.fi/sites/default/files/documents/opas_seksuaalisen_hairinnan_ennaltaehkaise-miseksi_ja_siihen_puuttumiseksi_kouluissa_ja_oppilaitoksissa.pdf>

Jokaisella on oikeus ihmisarvon loukkaamattomuuteen ja henkilökohtaiseen koskemattomuuteen. Loukkaavaa käytöstä ei saa hyväksyä, vaan siihen pitää puuttua välittömästi. Loukkaavana käytöksenä pidetään mm. nimittelyä, kieltäytymistä työskentelemästä toisen kanssa, eristämistä ja toisen henkilön vähättelemistä. Rasististen viestien lähettäminen on erittäin loukkaavaa käytöstä. Jatkuvasta rasistisesta toiminnasta koulu tekee ilmoituksen poliisille. Rasistiset merkit ja eleet ovat kiellettyjä koulussa. Niitä ei saa tehdä eikä esittää koulussa.

Lapseen ja nuoreen kohdistuvassa seksuaalisessa häirinnässä on kysymys heidän altistamisestaan ikään kuulumattomalle seksuaalisuudelle. Seksuaalisella häirinnällä tarkoitetaan sanallista, sanatonta tai fyysistä, luonteeltaan seksuaalista ei-toivottua käytöstä. Seksuaalinen häirintä loukkaa henkilön psyykkistä tai fyysistä koskemattomuutta luomalla uhkaava, vihamielinen, halventava, nöyryyttävä tai ahdistava ilmapiiri.

Seksuaaliselle häirinnälle on tyypillistä sen toistuvuus, mutta se voi olla myös yksittäinen teko. Seksuaalinen häirintä voi ilmetä ainakin seuraavin tavoin:

• seksuaalisesti vihjailevat eleet tai ilmeet

• epäasialliset seksuaaliset puheet tai kaksimieliset vitsit

• vartaloa, pukeutumista tai yksityiselämää koskevat seksuaaliset huomautukset tai kysymykset

• epäasialliset seksuaaliset sisällöt, viestit, kuvat tai videot eri sosiaalisen median kanavissa

• sukupuoliyhteyttä tai muuta sukupuolista kanssakäymistä koskevat ehdotukset tai vaatimukset

**Häirinnän ehkäiseminen**

Häirintää pyritään ennaltaehkäisemään seuraavin toimenpitein:

- Jokaisessa luokassa keskustellaan häirintään liittyvistä asioista.

- Erityisesti kiinnitetään huomiota uusien oppilaiden sopeutumiseen kouluun.

- Osana kiusaamisen ennaltaehkäisyä, toteutetaan tunnetaito- ja muita sosiaalisia taitoja vahvistavia opetustuokioita, joiden yhtenä tavoitteena on häirinnän ehkäiseminen.

**Seksuaaliseen häirintään puuttuminen**

Seksuaalisen häirinnän tilanteissa ja muissa häirintätilanteissa toimitaan samalla toimintamallilla kuin kiusaamisasioissa. Häirintää vakavammissa tilanteissa konsultoidaan aina poliisia ja lastensuojelua, ja toimitaan heidän antamiensa ohjeiden sekä koulujen kriisi- ja turvallisuusohjeiden mukaisesti.

**4. Yhteydenottotavat kotiin ja yhteistyö**

Suunnitelmasta tiedotetaan syyslukukauden alussa. Koteja kannustetaan ottamaan yhteyttä koulun henkilökuntaan välittömästi, kun koti saa tietää ei-toivotusta käyttäytymisestä. Koulun henkilökunta pitää oppilaiden huoltajat ajan tasalla koulussa sattuneista ao. oppilasta koskevista selvittelyistä. Yhteydenottokanavat ovat puhelin, Wilma ja s-posti. Koulun henkilökunnan on muistettava tiedottamiseen liittyvät salassapitosäädökset.

Koulun opettajan tai rehtorin tulee ilmoittaa tietoonsa tulleesta koulumatkalla tapahtuneesta häirinnästä, kiusaamisesta tai väkivallasta niihin syyllistyneen ja niiden kohteena olevan oppilaan huoltajalle tai muulle lailliselle edustajalle. Jotta syyllisyys voidaan todeta, tämä edellyttää tapahtuman selvittämistä.

Jos opettaja tai rehtori saa tietoonsa kouluaikana, koulun toiminnassa ja sosiaalisessa mediassa tapahtuneesta kiusaamisesta koulun oppilaiden välillä, koulun tulee asiaa selvittää ja siihen puuttua. Jos taas opettaja tai rehtori saa tietoonsa oppilaaseen vapaa-ajalla kohdistunutta epäasiallista käyttäytymistä tai kiusaamista, opettaja tai rehtori voi kertoa asiasta oppilaan huoltajille. Koulu voi tarjota oppilaille ja heidän huoltajilleen mahdollisuuden keskustella tapahtuneesta.

**5. Yhteistyö viranomaisten kanssa**

Koulu pitää yhteyttä viranomaisiin ensisijaisesti kiusaamis-, häirintä- ja väkivaltatilanteita ennaltaehkäisevässä ja konsultoivassa mielessä. Yksittäisissä tilanteissa rehtori ja asiaa hoitava henkilökunta arvioivat tilannekohtaisesti, tarvitaanko viranomaisen apua.

**6. Suunnitelmasta tiedottaminen ja perehdyttäminen**

Suunnitelmasta tiedotetaan oppilaita, huoltajia ja koulun henkilökuntaa lukuvuoden alussa. Tiedottamisesta huolehtii rehtori. Suunnitelma on luettavissa myös koulun kotisivulla.

**7. Suunnitelman päivittäminen, toteutumisen seuranta, seurantaan liittyvä kirjaaminen ja arviointi**

Suunnitelma päivitetään vuosittain ennen syyslukukauden alkua, se toimitetaan sivistyslautakunnalle lukuvuoden toimintasuunnitelman yhteydessä, sen toteutumista seurataan ja arvioidaan vuosittain laadittavassa toimintakertomuksessa. Koulu kirjaa ilmenneet kiusaamis-, väkivalta- ja häirintätapaukset, ja toteuttaa lukuvuosittain oppilaille kyselyn, jossa seuraa näiden ilmiöiden kehittymistä.

**8. Lukuvuoden 2021-2022 suunnitelma**

* Laukaan kunnan suunnitelma esitellään huoltajille vanhempainilloissa (eskarit 25.8.2021, luokat 1.-6. 21.9.2021)
* Vanhempainillassa järjestetään ideointia liittyen kodin ja koulun yhteistyöhön kiusaamisenvastaisuuden vahvistamisessa->ideat otetaan kiusaamisenvastaisen opetussuunnitelman suunnitteluun mukaan
* Oppilaskunnan hallitus ja Keke-oppilaskunta ideoivat, mitä oppilaat ja luokat voisivat tehdä kiusaamisen vastaisessa työssä
* Koulun väki kokoaa tunne-, turva- ja vuorovaikutustaitojen käsittelymalli
* Kokeillaan opetussuunnitelmaa kuluvana lukuvuonna, jatketaan suunnitelman täydentämistä seuraavana lukuvuonna palautteen pohjalta (vanhemmat ja koulun väki)
* Osallistutaan kunnan yhteiseen oppilaiden hyvinvointikyselyyn syyslukukaudella
* Sovitaan koulussa kirjaamistapa kiusaamis-, väkivalta- ja häirintätapauksiin

Suunnitelma on päivitetty: 8.9.2021

Suunnitelma on käyty läpi koulun henkilöstön kanssa: 8.9.2021

Suunnitelma on tiedotettu oppilaille ja huoltajille: pvm